Bejaarde deur veld gesleep tydens kleinhoewe-aanvalArgieffoto: SAPD ŉ Bejaarde man sterk tans in die hospitaal aan nadat hy Maandagaand op ŉ kleinhoewe buite Kroonstad in die Vrystaat deur ŉ onbekende aantal aanvallers oorval en erg aangerand is. Hansie Helmbolt (78) se arm is ernstig in die aanval beseer en hy het ook verskeie snywonde en kneusplekke opgedoen nadat hy etlike meters ver deur die veld en bosse gesleep is. Helmbolt het Woensdagoggend aan Maroela Media gesê hy ervaar nog baie pyn in sy arm, maar hoop om later vandag ontslaan te word. Volgens Helmbolt het hy Maandag omstreeks 19:00 van die kleinhoewe, van waar hy ŉ plaagbeheeronderneming bedryf, winkel toe gery. Hy woon tans alleen op die kleinhoewe nadat sy vrou in Januarie oorlede is. By sy terugkeer het hy sy bakkie in die motorhuis ingetrek en die voertuig afgeskakel. “Toe ek opkyk, het ek reguit in ŉ pistool vasgekyk,” het hy gesê. “[Die aanvallers] het probeer om die bakkie se deure oop te maak, maar dit was gesluit. Hulle het vir my gewys om oop te sluit, maar ek het geweier en probeer om die bakkie weer aan te skakel sodat ek agteruit kon ry.” Die aanvallers het egter die motorhuis se deur toegemaak en agterop die bak van die voertuig gespring. Hulle het die agterste venster stukkend geslaan, daarin geslaag om die deure van die bakkie oop te sluit en het vir Helmbolt uit die voertuig geruk. “In daardie oomblik kon ek dit regkry om vinnig my paniekknoppie te druk. Dit was my behoud. As ek nie dít gedoen het nie, het ek nie vandag met jou gepraat nie,” het hy gesê. Die aanvallers het hom oor ŉ hek voor die huis gegooi en hom daar gegryp en in die bosse ingesleep. “Hulle het my minstens 50 m ver gesleep, oor die gruis en bosse deur die bome. Hulle wou my seker weg van die huis af kry sodat hulle van my ontslae kon raak,” het hy gesê. “Naderhand het hulle my in ŉ ou hoenderhok gegooi en daar het hulle my herhaaldelik met ŉ vuurwapen teen my kop geslaan. Na elke hou het ek sterretjies gesien en ek het probeer regop kom, maar dan slaan hulle my weer.” Op daardie oomblik het verskeie polisievoertuie en veiligheidsvoertuie by die kleinhoewe opgedaag en die aanvallers het laat spaander. Hulle kon daarin slaag om Helmbolt se persoonlike besittings, soos sy beursie en horlosie, te roof. Volgens Helmbolt het hy ten tyde van die aanval gedink dat daar twee aanvallers is, maar die ondersoekspan het glo later op die beeldmateriaal van veiligheidskameras gesien dat vier verdagtes betrokke was. Volgens sy kennis is daar nog niemand in hegtenis geneem nie. Helmbolt het gesê hy het reeds verskeie veiligheidsmaatreëls op die kleinhoewe, insluitend ŉ alarmstelsel, veiligheidskameras en spreiligte, maar sal nou nog meer veiligheidsvoorsorg aanbring. Maroela Media wag op kommentaar van die polisie.